অ্যাপ নির্ভর ক্যাব চালকদের অভব্যতা যখন প্রায় নিত্যদিনই উঠে আসছে খবরের শিরোনামে সেই সময়েই অন্যরকম নজির গড়লেন ওলাচালক মহম্মদ আজহারউদ্দিন। বেহুঁশ যাত্রীকে নিয়ে বিভিন্ন থানায় ঘুরলেও তাঁকে পুলিশ সাহায্য করেনি বলে অভিযোগ। শেষপর্যন্ত ওই যাত্রীকে হাসপাতালে নিয়ে যান আজহারই।  
শনিবার রাত ১২টা ১৫ নাগাদ বৌবাজার থেকে আজহারের গাড়িতে ওঠেন এক চিকিৎসক। তিনি যাবেন হরিদেবপুর। এরপর এ জে সি বসু রোড সংলগ্ন একটি পাঁচতারা হোটেলের সামনে থেকে শেয়ারে আজহারের গাড়িতে ওঠেন আরেকজন। তিনি যাবেন মহাবীরতলা। কিন্তু পৌনে ১টা নাগাদ মহাবীরতলার কাছাকাছি এসে ওই ব্যক্তিকে ডেকেও কোনও সাড়া পাননি আজহার। মদ্যপান করে বেহুঁশ অবস্থায় থাকা ওই ব্যক্তি তাঁর ঠিকানাও বলতে পারেননি। তাঁর মোবাইলও লক্ করা ছিল।  
সহযাত্রী চিকিৎসকও বেহুঁশ অবস্থায় থাকা ওই ব্যক্তির হুঁশ ফেরাতে পারেননি। এরপর মহাবীরতলার পুলিশ আউটপোস্ট যান আজহার। কিন্তু পুলিশ তাঁকে ফিরিয়ে দেয়। অভিযোগ, এরপর হরিদেবপুর থানাও আজহারকে ফেরায়। উল্টে মত্ত অবস্থায় থাকা যাত্রী নেওয়ার জন্য ওলাচালককে পুলিশকর্মীরা গালমন্দ করেন বলেও অভিযোগ। চিকিৎসক-যাত্রীকে হরিদেবপুরে নামিয়ে আজহার ওই বেহুঁশ যাত্রীকে নিয়ে তাঁর বাড়ির কাছে আমহার্স্ট স্ট্রিট থানায় যান। সেখানেও তাঁকে ফিরিয়ে দেয় পুলিশ। ঘণ্টাদু’য়েক এইভাবে চরকি পাক খেয়ে কলকাতা মেডিক্যাল কলেজ হাসপাতালে যান তিনি। সেখানে চিকিৎসকেরা ওই যাত্রীর হুঁশ ফেরান। খবর দেওয়া হয় তাঁর বাড়িতে। বেশি রাতে বাড়ির লোকেরা তাঁকে নিয়ে যান।
যদিও তারপর থেকে ওই ব্যক্তির ফোন বন্ধ থাকায় তাঁর সঙ্গে যোগাযোগ করা যায়নি। রবিবার আজহার বলেন, “সারা রাত পুলিশের সাহায্য না পাওয়াটা খুবই দুঃখের। এমনকী, ১০০ ডায়াল করেও সাড়া পাইনি।” ঘটনা সম্পর্কে ডিসি সাউথ-ওয়েস্ট মিরাজ খালিদ বলেন,  “এমন ঘটনার কথা জানা নেই। খোঁজ নিয়ে দেখব।”